Student vermoor: Poskantoorwerker het glo vorige veroordelingsUyinene Mrwetyana Stella Ndabeni-Abrahams, minister van kommunikasie en digitale tegnologie, het ŉ ondersoek gelas na die manier waarop die beweerde moordenaar van Uyinene Mrwetyana in diens van die poskantoor gebly het nadat hy glo vorige veroordelings het. Die 42-jarige beskuldigde is Vrydagoggend in verband met Mrwetyana, ŉ 19-jarige eerstejaarstudent van die Universiteit van Kaapstad (UK), se verdwyning in hegtenis geneem. Dit het intussen aan die lig gekom dat die beskuldigde ŉ werknemer van die poskantoor is. Mrwetyana is ook glo die laaste keer lewend by ŉ poskantoor in Claremont gesien. Die beskuldigde het Maandag in die Wynberg-landdroshof verskyn op aanklagte van moord, verkragting en regsverydeling. Volgens mediaberigte het Mrwetyana glo ŉ pakkie by die poskantoor waar die beskuldigde werk afgehaal toe sy verkrag en vermoor is. Die polisie is intussen besig om toetse te doen op ŉ liggaam wat in Khayelitsha gevind is om te bepaal of dit dié van Mrwetyana is. Ndabeni-Abrahams het intussen gesê dit het onder haar aandag gekom dat die poskantoorwerker wat van Mrwetyana se moord aangekla word, vorige veroordelings het. “Ek wil graag vir Suid-Afrikaners sê ons sal geen steen onaangeraak laat om te verseker dat die familie van Mrwetyana geregtigheid kry nie. “Wat ook ontstellend is, is dat Mrwetyana tydens Vrouemaand geskend en vermoor is. Vrouemaand is ŉ periode waarin die regering poog om die hele land aan te moedig om vroue te vereer en te vier,” het sy gesê. Volgens Ndabeni-Abrahams het Mrwetyana glo op die dag van haar verdwyning die Clareinch-poskantoor besoek om navraag oor ŉ pakkie te doen. “Die krag by die poskantoor was af en daar is glo vir haar gesê om later terug te keer. Toe sy later teruggekeer het, is sy glo seksueel aangerand en vermoor.” Volgens mediaberigte is Mrwetyana moontlik met ŉ skaal doodgeslaan. “Ons respekteer die reg maar ek sal persoonlik wil hê dat Mrwetyana se moordenaar die strengste vonnis moet kry. Sulke gedrag moet ten sterkste veroordeel en ontmoedig word,” het Ndabeni-Abrahams bygevoeg. Die Rhodes-Universiteit het intussen bekend gemaak dat Mrwetyana die dogter was van die instelling se direkteur vir studentesake, Nomangwane Mrwetyana. “Die Rhodes-gemeenskap is platgeslaan deur die nuus oor die tragiese dood van Uyinene. ŉ Jong mens wie se lewe kortgeknip word, is ŉ tragedie van ongekende afmetings,” het die universiteit in ŉ verklaring gesê. “ŉ Jong vrou met ŉ baie blink en belowende toekoms voor haar het haar dood op die brutaalste en gewelddadigste manier teëgekom. Ons is besig met die oprigting van ŉ fonds om die Mrwetyana-gesin te help in hierdie tyd van nood. Ons harte en gebede gaan uit aan Nomangwane en haar familie en vriende sowel as alle Suid-Afrikaners wat deur hierdie tragedie geraak is.”